**СТАНОВИЩЕ**

От доц. д-р Татяна Кирилова Шалганова, Нов български университет, научно направление 8.1 Теория на изкуството

за придобиване на образователна и научна степен „доктор“ по професионално направление 2.1. Филология (Индийска литература и култура),

с кандидат **Николай Валериев Янков**

Дисертацията на Николай Янков „*Саможертвата като прототип на ведическата ритуална система*“ по значимост на темата, по обхват на изворовия материал, по сложност на проблематиката, както и по приложение на интердисциплинарна методология с разнообразен, съответстващ на задачите на дисертацията инструментариум, е с изразена стойност за обогатяване и задълбочаване на знанието в областта на индийската култура и религия и главно по отношение на разбирането на ведическата жертвена ритуална система.

Текстът на работата е 354 с., библиографията наброява 183 заглавия от български и чужди автори. В дисертацията ясно е формулирана актуалността на темата за саможертвения ритуален модел, обоснована е основната цел на дисертацията: всестранно изследване на ведическото разбиране за саможертвата и анализ на стратегиите и механизмите, чрез които саможертвеният мит е включен в идеологическите и религиозни представи за живота и смъртта на ведическия индииец. Не на последно място Николай Янков се стреми да се даде обоснован отговор на въпроса: „Дали саможертвата и човешкото жертвоприношение са реално практикувани ритуали?“. Саможертвеният ритуален модел е анализиран посредством решаването на следните задачи:

* извеждане на митологичната основа на саможертвения ритуал посредством изследването на генезиса и развитието на космологичния ведически мит за първата жертва (Пуруша и Праджапи) и ритуалното възпроизвеждане на изначалното космогонично събитие, което чрез посредничеството на насилието и смъртта ражда живота.
* определяне на мястото и ролята на ведическото жертвоприношение (яджна) и на концепцията „ритуалната кариера“
* проучване на принципа на субституцията и ритуалната му ефективност в рамките на големите публични сома ритуали – сарвамедха, пурушамедха и ашвамедха
* проследяване на изместването от изпълнение на жертвения и саможертвения ритуал към вътрешното изживяване и затварянето му в границите на човешкото тяло в традицията на Упанишадите.

Изворовата база на дисертационния труд е внимателно и строго подбрана, успешно са разграничени в достигналите до нас текстови източници главните и основополагащите от периферните и второстепенни концепти. Анализирани и коментирани са онези предписания и практики, които са тясно свързани със саможертвата или със субсистутната жертва – човек или кон (Брàхмана и наръчниците от типа Шраутасутра, Самхита, Упанишад и Дхармасутра). Един от важните приноси на дисертацията е преводът на някои химни и фрагменти (в авторски превод от санскрит са представени ригведическият „Химн за Пуруша“ и откъсите от Шраутасутрите), с което се обогатява източниковедската база не само на изследването, но и като цяло на българската индология.

Дисертацията на Николай Янков е структурирана в увод, четири глави и заключение. Избраната структура е логична. Тя е подчинена на основната цел и задачи на дисертацията. Тук искам веднага да подчертая едно от основните достойнства на представения дисертационен труд – ясна логически издържана мисъл и аргументация, строго придържане към избраната методология и последователно изследване и систематизиране на доказателствата за реалното съществуване и практикуване на самоналожената смърт и човешкото жертвоприношение в ритуалната ведическа система.

Николай Янков, както се вижда от публикуваните статии и доклади, вече няколко години усилено и задълбочено работи по темата на дисертацията. За саможертвените практики във ведическата ритуална система досега няма обобщаващо изследване, една от причините за което се корени в тенденденциите за идеализиране на ведическата традиция и приписването й на изключителност. Затова системното историческо, концептуално и функционално изследване на самоналожената смърт и субтитуиращите й практики е главното достойнство на представения труд, а изводите до които достига са методически последователни иобосновани. Доказателствената стойност на изводите в дисертацията е постигната благодарение на задълбочения анализ на ритуалния и митологичен смисъл на всеки един от разглежданите епизоди в наративите, в изведената структурна аналогичност на обредите и тяхното съотнасяне с идеите за поддържане на организацията и порядъка в света, анализът на изменението на ритуала и на осмислянето му във времето, социалното контекстуализиране на разглежданите ритуали и идеологическо-политическото им осмисляне и приведените типологически сравнения. Така може да се очертае един от основните приноси на дисертацията: въвеждането в научен оборот на темата за саможертвата и човешкото жертвоприношение във ведическия ритуален модел, очертаването и отстраняването на на табутата за изследването й.

Основните изводи и приноси на дисертацията могат да се определят по следния начин:

1. Извеждане на преден план на идеята за всеобхватността на жертвоприношението и идеята за саможертвената смърт като основни в идеологията и осмислянето на живота и смъртта във възгледите на ведическия индиец
2. Анализът и класификацията на големите публични сома ритуали сарвамедха, пурушамедха и ашвамедха.
3. Ролята на субститута като компромисен инструмент в ритуалната практика, запозващ ритуалната ефективност на жертвоприношението и мястото на концепта за бандху.
4. Анализът на човешките жертвоприношения и убедителният извод за тяхното историческо съществуване.
5. Появата на концепцията атмаяджна, позволяваща да се съхрани идеята за самоналожената смърт сред аскетите мистици.

Множество са конкретните успехи на дисертанта, между тях искам да спомена една от конкретните му разработки, а имено за връзката между жертвения ритуал, погребалната обредност, захранване и поддържане на космоса чрез смъртта и тлвенното тяло и постигането на безмъртието чрез придобиването на ново, съвършено тяло, небесна същност.

Разбира се, могат да се направят и забележки, между тях са някои технически пропуски, които могат лесно да се отстранят. Между тях бих искала да спомена позоваването в текста на работи и автори, които след това не са вклвючени в библиографията. Между тях са Шарл Маламуд, Брус Линкълн, Жорж Дюмезил и др. .

Авторефератът е написан според изискванията отговаря на структурата и съдържанието на дисертацията, ясно и вярно са формулирани приносите. Публикациите по темата на дисертацията са 4.

В заключение искам да подчертая, че в дисертацията си Николай Янков има осезаеми приноси за обогатяване на съществуващото знание. Разработената от него тема е с ясно изразена научна стойност, превръщайки я в полезен труд за учени и студенти, работещи в областта на индологията. Много от генетичните и типологичните сравнения, задълбоченият анализ на текстовете правят дисертацията полезна в областта на сравнителното религиознание и индоевропейската митология. Убедена съм, че това е работа, чийто автор е формиран учен. Това ми позволява да гласувам положително за присъждане на образователната и научна степен „доктор“ на Николай Валериев Янков.

Доц. д-р Татяна Шалганова: